Agt jaar vir moord oor ‘vuil’ boereworsArgieffoto ŉ Man is in die Rustenburg-streekshof tot agt jaar tronkstraf gevonnis nadat hy ŉ ander man oor ŉ stuk boerewors vermoor het. Mpho Segwe (34) van Spruitfontein in Marikana naby Rustenburg het Samuel Chawe op 10 Desember 2014 vermoor. Hy het Chawe met ŉ knopkierie oor die kop en in die gesig geslaan. Die hof het gehoor Chawe en sy vriend is na Segwe se huis om kos te vra. Segwe het ŉ stuk boerewors vir hulle gaargemaak, maar toe hy dit bedien, het Chawe gesê daar is sand op die boerewors. Chawe het Segwe met die kop gestamp en deur die gesig geklap en Segwe het in die huis in gevlug. Chawe het hom gevolg. Toe Segwe die knopkierie te voorskyn bring, het Chawe weggehardloop, maar Segwe het hom agternagesit en twee keer oor die kop geslaan met die kierie. Chawe het drie dae later aan sy beserings beswyk. Landdros Chris Nel het Vrydag gesê die aanval was onnodig. “Jy hoef nie die oorledene aan te geval het nie,” het Nel aan Segwe gesê. “Jy kon ŉ saak van aanranding teen hom aanhangig gemaak het, en nou het jy die aanvaller geword. Die beginsel van oog vir ŉ oog kan nie toegelaat word nie. Die staat het ŉ vonnis van agt jaar tronkstraf voorgestel en ek stem saam.”